
POBUDE
Odbor za državljanske svoboščine, pravosodje in notranje zadeve poziva Odbor za proračunski nadzor kot pristojni odbor, da v svoj predlog resolucije vključi naslednje pobude:
[bookmark: restart]1.	se seznanja z ugotovitvijo Računskega sodišča, da so transakcije, povezane z letnimi računovodskimi izkazi Agencije Evropske unije za azil (v nadaljnjem besedilu: agencija) za proračunsko leto 2022, v vseh pomembnih vidikih zakonite in pravilne;
2.	pozdravlja dejstvo, da sta bili obravnavani dve vprašanji, in sicer veliko število začasnih vodstvenih delavcev in pomanjkljiva posodobitev politike za upravljanje in preprečevanje nasprotij interesov, ki ju je Računsko sodišče ugotovilo v prejšnjih letih; ugotavlja, da bodo ugotovitve o postopkih javnega naročanja iz prejšnjih let, in sicer o najetih prostorih na Lezbosu in v Rimu, zaključene leta 2023; 
3.	pozdravlja prizadevanja agencije za izvajanje novega mandata, ki velja od januarja 2022, kljub pomanjkanju zadostnega števila dodatnih uslužbencev; poziva Komisijo in države članice, naj odobrijo dodatno osebje in prerazvrstitev nekaterih delovnih mest, da se zagotovi ustrezno izvajanje, zlasti kar zadeva uradnika za temeljne pravice, intervencijsko skupino za azil ter dejavnosti spremljanja in operativne dejavnosti, da bi zagotovili, da bodo pravice prosilcev za azil vedno zaščitene in v skladu z veljavnimi pravili;
4.	opozarja na vlogo agencije pri zagotavljanju podpore pri obravnavi prošenj za mednarodno zaščito in pri usposabljanju uradnikov, odgovornih za obravnavo prošenj za azil; meni, da mora agencija še naprej nuditi podporo državam članicam in tretjim državam pri obravnavanju prošenj za azil in migracije; poziva, naj se proračun osredotoči na dodatno zaposlovanje osebja, če je potrebno za pomoč državam članicam, da bi zagotovili pošteno in pravično obravnavo prošenj za azil za mednarodno zaščito, zlasti tolmačev in psihologov za pomoč prosilcem, ki pripadajo ranljivim skupinam;
5.	pozdravlja, da so po tem, ko je Svet to agencijo skupaj z Evropsko agencijo za mejno in obalno stražo (Frontex) in Agencijo Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) pooblastil, naj zagotovijo operativno podporo državam članicam, ki zaprosijo za pomoč pri obvladovanju pritoka beguncev po ruski invaziji na Ukrajino, prednosti te začasne zaščite izkoristili skoraj 4 milijoni ljudi; 
6.	opozarja na priporočilo organa za podelitev razrešnice v njegovem poročilu za leto 2020; ugotavlja, da agencija še naprej podpira države članice pri zagotavljanju zaščitnega sistema za sprejem mladoletnikov brez spremstva z usposabljanjem, operativno podporo, smernicami, orodji in informativnim gradivom, kot so letaki in videoposnetki, namenjeni mladoletnikom pri sprejemu; opozarja, da so leta 2022 mladoletniki brez spremstva v EU ter na Islandiji, v Lihtenštajnu, na Norveškem in v Švici (države EU+) vložili 42.000 prošenj za azil; ceni tudi, da je bilo organizirano tematsko srečanje v Sloveniji, na katerem je sodelovalo 13 držav in ki je omogočilo različnim deležnikom, da so razpravljali o najboljših praksah za sprejem mladoletnikov brez spremstva;
7.	z zadovoljstvom ugotavlja, da je agencija izvedla operativne načrte v 14 državah članicah in tako razširila svoje operacije na šest dodatnih držav EU ter prvič po svoji ustanovitvi napotila osebje v državo, ki ni članica EU, tj. Moldavijo; pozdravlja tudi tesno sodelovanje agencije pri zunanji razsežnosti skupnega evropskega azilnega sistema (CEAS), saj podpira preselitev 2585 oseb v državah EU+ s pomočjo za 13 misij za izbor in tri misije pred odhodom; 
8.	je seznanjen s pomočjo, ki jo agencija nudi partnerskim državam Zahodnega Balkana, saj zagotavlja krepitev institucionalnih zmogljivosti, usposabljanja in mentorstva na delovnem mestu o glavnih azilnih postopkih; 
9.	je seznanjen z ugotovitvijo Računskega sodišča, da so sporazumi med EU in pridruženimi schengenskimi državami, ki služijo kot pravna podlaga za izračun njihovih prispevkov v proračun agencije, nejasni in omogočajo različne razlage, zaradi česar je prispevek pridruženih schengenskih držav manjši; je seznanjen z odgovorom agencije, da je njen pristop v skladu s pravnimi določbami; poziva Komisijo, naj preuči te sporazume; 
10.	opozarja, da urad OLAF trenutno izvaja preiskave v zvezi z obtožbami o kršitvah in nepravilnostih v zvezi z uslužbenci v višjem vodstvu agencije; poziva, naj se obtožbe o kršitvah temeljito preverijo in preiščejo; pozdravlja zavezo agencije, da bo v celoti sodelovala z uradom OLAF; poziva agencijo, naj zagotovi popolno in iskreno sodelovanje z uradom OLAF v vseh fazah preiskave ter Evropskemu parlamentu redno poroča o napredku in rezultatih preiskave;

OD KATERIH JE PRIPRAVLJAVEC MNENJA PREJEL PRISPEVKE
<FootprintIntro>Pripravljavec mnenja je pri pripravi mnenja do njegovega sprejetja v odboru prejel prispevke od naslednjih subjektov ali oseb:</FootprintIntro>

